ועדת הפנים והגנת הסביבה, כנסת 24, פרוטוקול מספר 18, 2021-10-04 09:45

וליד טאהא: בוקר טוב לכולם, אנחנו פותחים את הישיבה, הנושא פרק י"א, סימן ג', סעיפים 64 ו-65 (אנרגיות מתחדשות) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021, מ/1443, הכנה לקריאה שנייה ושלישית, הסתייגויות והצבעות.

לירון אדלר מינקה: רק בתחילת הדיון, לפני שיציגו את ההסתייגויות, הקראנו כבר את הנוסח בדיון הקודם, אני רק אציג שני דברים קטנים.

לירון אדלר מינקה: תיקון אחד בהגדרה של מתקן אגרו וולטאי.

לירון אדלר מינקה: בעקבות ההערות שהושמעו ההגדרה תהיה מתקן פוטו וולטאי המוקם בקרקע שייעודה חקלאי באופן שמתקיים בה שימוש חקלאי מקביל.

לירון אדלר מינקה: שיהיה ברור שתמיד יש גם את המתקן הפוטו וולטאי בשימוש חקלאי.

וליד טאהא: זה מוסי.

מוסי רז: זה מה שהיה בהתחלה.

לירון אדלר מינקה: כן, זה תיקון אחד.

לירון אדלר מינקה: במתקן פוטו וולטאי, הנוסח שאנחנו הפצנו אחרי הדיון, הוספנו כאן להגדרה 'לרבות מתקן לאגירת אנרגיה', הבנו שזו באמת טעות ושזה לא מסתדר עם שאר הנוסח אז מחקנו את התיקון הזה.

מוסי רז: לא הבנתי, מתקן לאגירת אנרגיה נמחק?

לירון אדלר מינקה: לא, מתקן לאגירת אנרגיה יש הגדרה נפרדת.

לירון אדלר מינקה: בעקבות ההערות שעלו כאן בוועדה על היטל השבחה על מתקן אגירה, בנוסח שהפצנו אחרי הדיון אנחנו הוספנו את המילים 'לרבות מתקן לאגירת אנרגיה' בתוך ההגדרה של מתקן פוטו וולטאי, אבל זה יוצר שם כל מיני עיוותים בתוך החוק כשמכניסים הגדרה לתוך הגדרה ולכן זה לא יהיה, אנחנו מוחקים את השינוי הזה.

מוסי רז: מאה אחוז, אבל מתקן לאגירת אנרגיה, יש הגדרה נפרדת.

לירון אדלר מינקה: כן, יש הגדרה נפרדת.

מוסי רז: ואף אחד לא יגיד שזה אסור על פי החוק.

לירון אדלר מינקה: לא, לא, לא, ההגדרה נשארה כמו שהיה בנוסח הקודם.

מוסי רז: כמו בנוסח המקורי.

לירון אדלר מינקה: כן.

וליד טאהא: מה אסור, שיהיה מתקן?

מוסי רז: תשמע, אצלנו הכול - - -

וליד טאהא: הכול יכול להיות אתה אומר.

לירון אדלר מינקה: זה נשאר כמו שהיה בהצעת החוק המקורית.

מוסי רז: אני כבר ראיתי הכול.

וליד טאהא: שני, זה יכול להיות?

שני מנדל-לאופר: חס וחלילה.

וליד טאהא: נו, אז היא אומרת חס וחלילה.

וליד טאהא: בבקשה.

לירון אדלר מינקה: תיקון קטן אחרון שדובר זה גם תיקון נוסח, בסעיף 65 בפסקה (13)(א), כדי שלא יהיה כתוב רק רמפות, שזה מילה לא בעברית, אנחנו נכתוב 'מצויים כבשִׁים' ובסוגריים רמפות.

לירון אדלר מינקה: זהו, אלו התיקונים בנוסח החוק.

וליד טאהא: רמפות זה מילה בעברית?

לירון אדלר מינקה: לא, אבל כדי שיבינו למה הכוונה.

וליד טאהא: אז באיזה שפה?

לירון אדלר מינקה: בלועזית.

וליד טאהא: צריכים שיעור בלשון, רמפות.

וליד טאהא: אנחנו מכירים 'רמבו' מעולם אחר.

וליד טאהא: תודה רבה, לירון.

וליד טאהא: אני רוצה להתחיל, עם מי?

וליד טאהא: עם האוצר או עם האנרגיה?

לירון אדלר מינקה: לנוסח עצמו כבר אין הערות בעצם, צריך רק להציג את ההסתייגויות.

וליד טאהא: בכל זאת נשמע מהם משפט ועוברים לצד של חברי הכנסת.

דורית הוכנר: אנחנו מסכימים לתיקונים.

וליד טאהא: אוקיי.

וליד טאהא: אנחנו נעבור לחברי הכנסת.

וליד טאהא: הוגשו פה הסתייגויות של חבר הכנסת שלמה קרעי, אבל הוא איננו.

וליד טאהא: כיוון שהוא איננו אנחנו לא מעלים את זה ולא מצביעים על זה.

וליד טאהא: זה לגבי ההסתייגויות של קרעי.

וליד טאהא: פינדרוס, אתה הגשת הסתייגויות?

יצחק פינדרוס: נכון, בהחלט כן.

וליד טאהא: אוקיי, אז חבר הכנסת יצחק פינדרוס, בבקשה.

יצחק פינדרוס: אני אמרתי את זה בישיבה הקודמת ואני רוצה לומר את זה גם עכשיו.

יצחק פינדרוס: יש לי תחושה מאוד מאוד מוזרה בעניין הזה.

יצחק פינדרוס: יסלחו לי החברים בקואליציה, אני לא תוקף את הקואליציה, אני תוקף את הממשלה בשנים האחרונות ולא רק בחודשים האחרונים.

יצחק פינדרוס: בעולם היום, לפחות בחלק גדול ממדינות העולם, ברוב מדינות העולם, נמצאים הרבה יותר מתקדמים מאשר מדינת ישראל, אנחנו עדיין תקועים אי שם מאחור.

יצחק פינדרוס: סין נמצאת במקום אחר, נורבגיה נמצאת במקום אחר ומדינות אחרות נמצאות במקום אחר, אפילו ארה"ב נמצאת במקום אחר, על אף האינטרסים.

יצחק פינדרוס: יש לי תחושה שיש איזה שהוא ברקס במדינת ישראל על העניין הזה ואני לא מצליח להבין למה.

יצחק פינדרוס: אני לא יכול להגיד שאני לא מצליח להבין, אבל אני מבין שאנחנו לא פורצים ואני חושב שבהזדמנות הזאת, לבוא ולשים חוק שגם על דעת אנשי משרד האנרגיה, מנכ"ל משרד האנרגיה, במקרה הטוב ב-2030 אנחנו נגיע ל-30%, במקרה הטוב, אנחנו יודעים שכששמים עכשיו יעד שב-2030 זה יהיה 30% גם אם זה יהיה 20% זה יהיה המון.

יצחק פינדרוס: אנחנו נמצאים פה בוועדה, רואים תכניות.

יצחק פינדרוס: ראינו אתמול בדיון על האזבסט, היה צריך להיות ב-2021, אנחנו עכשיו רוצים להאריך בעשר שנים, אז ב-2030 נאריך ל-2040 ול-30%.

יצחק פינדרוס: אני חושב שאנחנו צריכים לצאת מתוך הקופסה, אני לא יודע אם זה האינטרסים של חברות הגז במדינת ישראל לא לעשות שינוי, אני לא יודע של מי האינטרס, אני באמת לא יודע, אני לא אומר דברים מידע, אני אומר עובדה.

וליד טאהא: בין היתר.

יצחק פינדרוס: בעולם יש פתרונות ואפשר למצוא פתרונות וצריך למצוא פתרונות ויש דרכים.

יצחק פינדרוס: אם אני הייתי מנהל מפעל והייתי צריך למצוא פתרון הדבר הראשון שהייתי עושה זה RFI, מציע לכל העולם: חבר'ה, בואו, תביאו לנו פתרונות.

יצחק פינדרוס: אתה עושה RFI, אתה אומר: חבר'ה, תציעו.

יצחק פינדרוס: אני הייתי ראש התנחלות, ראש עיר בבית"ר עילית והיו בעיות ביטחוניות, התחילה אינתיפאדת 2001 והדבר הראשון שעשיתי, אז עוד לא היה את כל המצלמות האלקטרוניות והגדרות האלקטרוניות, עשיתי RFI, קיבלתי הצעות מישראל ומכל העולם ובתוך שלושה חודשים חצי מהיישוב שלי היה מרושת עם מצלמות עם ראיית לילה ועם גדרות אלקטרוניות ועם הכול, בלי להסתבך.

יצחק פינדרוס: יכול להיות שאם הייתי מחכה שמשרד הביטחון יגיד לי מה הפתרונות שלו הייתי מחכה עד היום.

יצחק פינדרוס: לא חיכיתי, עשיתי RFI.

יצחק פינדרוס: אני לא מבין למה המדינה לא עושה דבר פשוט מאוד, בודקת מה האפשרויות, מה הדברים שאפשר.

יצחק פינדרוס: אני לא מומחה, אבל אני כן יודע שיש פתרונות בכל העולם ואין שום סיבה בעולם שלא יהיו פה.

יצחק פינדרוס: אני חושב שאנחנו צריכים לדרוש ממשרד האנרגיה לעשות מעשה ולהביא הצעות קצת יותר מתקדמות, קצת יותר רציניות מאשר קבורה של בטריות בשטחים חקלאיים.

יצחק פינדרוס: זה רעיון נחמד, זה בסדר, אבל בסוף צריך להביא איזה משהו שיהיה משמעותי הרבה יותר, בטח יותר מאשר במקרה הטוב 30% ב-2030.

יצחק פינדרוס: אז אלה שתי ההסתייגויות שלי, גם על 15 תכניות וגם על זה שהמשרד יביא פתרונות, לפחות רעיונות לוועדה לפתרונות לטווח הארוך, תודה.

וליד טאהא: תודה רבה גם לך.

וליד טאהא: ההסתייגויות נמצאות בפני חברי הוועדה וכל אחד רואה אותן.

וליד טאהא: אנחנו לא נקרא את כל הסעיף, אבל אנחנו כן נצביע על ההסתייגויות לפי מספרים.

וליד טאהא: מי בעד ההסתייגות של חבר הכנסת פינדרוס, הסתייגות מספר 1?

וליד טאהא: אף אחד לא בעד.

וליד טאהא: מי נגד ההסתייגויות?

וליד טאהא: חמישה נגד ההסתייגות.

וליד טאהא: היא לא עברה.

וליד טאהא: בעד – 0 נגד – 5 נמנעים - אין

וליד טאהא: מי בעד הסתייגות מספר 2 של חבר הכנסת יצחק פינדרוס?

וליד טאהא: אין אף אחד בעד.

וליד טאהא: מי נגד ההסתייגות של חבר הכנסת יצחק פינדרוס?

וליד טאהא: שישה נגד ההסתייגות של חבר הכנסת יצחק פינדרוס.

וליד טאהא: גם היא לא עברה.

וליד טאהא: בעד – 0 נגד – 6 נמנעים - אין

אודי אדירי: היושב ראש, אני רק אגיד לגבי ההערה של חבר הכנסת פינדרוס, אני אעדכן שמשרד האנרגיה לא רק שעושה RFI, אפילו אתמול פרסמנו קול קורא, ולא רק שאנחנו רוצים לשמוע, אנחנו משלמים, מוכנים לשלם למי שיביא רעיונות חדשניים, גם במחקרים, גם בפיילוטים.

אודי אדירי: רק אתמול הוצאנו 20 מיליון שקל קול קורא, כל מי שיש לו רעיון חדשני לאגירת אנרגיה בכל אמצעי, לא רק שאנחנו פתוחים לשמוע, הוא יכול לקבל מאיתנו גם מענקים.

אודי אדירי: אנחנו מאוד מאוד מנסים ויש המון רעיונות חדשניים שאנחנו עובדים עליהם, פשוט לא עשינו סקירת אנרגיה מתחדשת.

אודי אדירי: אנחנו משקיעים באנרגיית גלים, אנחנו בוחנים רוח בים העמוק, רוח ביבשה, פוטו וולטאי בדו שימוש, המון המון טכנולוגיות ועושים מאמצים.

אודי אדירי: אז תדע.

וליד טאהא: תודה, אודי.

וליד טאהא: אנחנו עכשיו להסתייגות של חבר הכנסת יוראי להב.

וליד טאהא: חבר הכנסת יוראי להב, הגשת הסתייגות, אתה ממשיך איתה?

וליד טאהא: אומר כמה דברים לגביה ומושך אותה?

וליד טאהא: אז בוא, תסביר לחברי הוועדה מה אתה מתכוון לעשות.

וליד טאהא: אני מנסה לעזור לך איך להתנהל.

יוראי להב-הרצנו: תודה, אדוני, על הסיוע האדיב.

יוראי להב-הרצנו: אני סברתי, אדוני היושב ראש, שבגלל שאנחנו נמצאים במצב לא טוב ביחס לעולם וביחס לעצמנו בכל מה שקשור למעבר לאנרגיות מתחדשות, שעל ההצעה הטובה של משרד האנרגיה דרושים שינויים והרחבות על מנת להקל גם על היטלי ההשבחה ביחס למתקני האגירה וגם לבטל את התמריץ השלילי ביחס לקביעה של חמש שנים של פטור מהיטל השבחה, פשוט לבטל אותו.

יוראי להב-הרצנו: מאחר שאני מבין שיש התנגדות מצד משרד הפנים אני מושך את ההסתייגות.

וליד טאהא: ולא רק.

יוראי להב-הרצנו: אני מושך את ההסתייגויות על מנת לאפשר לחוק החשוב הזה לעבור כי אני באמת חושב שכרגע צריך לעשות את הצעד המשמעותי הזה קדימה.

יוראי להב-הרצנו: כמו שאמרתי בדיון הקודם, זה למען האוויר הנקי שאנחנו נושמים וזה למען עתיד הדורות הבאים ועל כן אני כמובן תומך נלהב בחוק הזה.

יוראי להב-הרצנו: חשבתי שהוא צריך להיות רחב יותר, כנראה שיהיה לזה עיתוי בהמשך, כרגע אני מסיר את ההסתייגויות.

וליד טאהא: תודה רבה, חבר הכנסת יוראי.

וליד טאהא: אז חבר הכנסת מסיר את ההסתייגות, אבל ההערות שלו ראויות באמת להירשם ולהיאמר, תודה רבה לך.

וליד טאהא: אנחנו עוברים להסתייגות האחרונה של חבר הכנסת אלון טל.

וליד טאהא: חבר הכנסת, הגשת כמה הסתייגויות, שתיים.

אלון טל: הגשתי שתיים וההסתייגות הראשונה בעצם מורכבת משני חלקים.

אלון טל: אז נתחיל מזה שבדומה לחברי יוראי אני גם סברתי שהגבלת הזמן על הפטור מהיטל השבחה זה טעות, אבל לאור התנגדות של משרד הפנים והרצון שלי באמת גם כן לא לעכב - - -

וליד טאהא: ולא רק.

וליד טאהא: אני אומר, ולא רק משרד הפנים.

אלון טל: ולא רק.

אלון טל: גם אני קיבלתי את עצתו של יושב ראש הוועדה, אני מושך אותה.

אלון טל: לעומת זאת אני עומד על ההסתייגות הראשונה, שכפי שאמרתי, היא מורכבת משני חלקים.

אלון טל: אני רוצה לומר לפני שאני מתחיל שאני מבקש שנציגי הממשלה וגם כמובן חבריי חברי הכנסת יבינו שהעולם נמצא במשבר אמיתי.

אלון טל: אני מבקש שכל אחד ישאל את עצמו, במיוחד במינהל התכנון, אם הם באמת עושים את כל מה שאפשר מבחינת מדינת ישראל להיות חלק מהפתרון.

וליד טאהא: אני רוצה, אפרת, שתקשיבי כדי שתיתני תשובה.

אלון טל: ועכשיו לגופו של עניין.

אלון טל: אני מציע שני דברים, הראשון, כנראה שאין על זה התנגדויות, וזה להוסיף את הסעיף הבא: על אף האמור בסעיף קטן זה יותר שימוש בקרקע חקלאית לייצר חשמל באנרגיה סולרית בתנאי שהייצור לא יפגע בפעילות החקלאית.

אלון טל: פה אני מאמץ את גישתו של חבר הכנסת מוסי רז, לא רק שזה מיועד, אלא גם מבחינת בפועל, שלא נמצא את עצמנו עם פנלים סולריים על קרקע חקלאית במקום.

אלון טל: אני מבין שאין לזה התנגדות ולא שמעתי התנגדות מנציגי הממשלה.

מוסי רז: לא, הנוסח החדש עונה על זה.

אודי אדירי: זה הנוסח שמטפל בזה.

אודי אדירי: חבר הכנסת טל, אני גם לא יכול לטעון שזה לא יפגע, הרבה פעמים יש שילוב שהוא קצת פוגע בחקלאות ונותן הרבה סולרי.

שרון רופא אופיר: אבל אמרנו שזה משולב.

אלון טל: אני מוכן גם להגיד שלא יפגע בפעילות חקלאית באופן משמעותי.

אודי אדירי: אז אמרו, יהיה קיום מקביל, כבר יש נוסח שהוצע והוא מקובל עלינו.

מוסי רז: הקרקע היא בקיום מקביל, היא מנוצלת גם לחקלאות וגם לייצור אנרגיה.

וליד טאהא: זה לא רק שלא יפגע, זה מיועד לדו שימוש.

מוסי רז: זה בסדר, זה יכול לפגוע במעט - - -

וליד טאהא: זה אסור שיפגע.

אלון טל: אוקיי, אז אם יש נוסח שמשלב את זה אז גם לא צריך לתקן.

וליד טאהא: אני חושב שהנוסח שנמצא עונה על זה.

שרון רופא אופיר: הרי דנו בסוגיה הזאת, בדיוק על זה, ואז דייקנו את הנוסח הזה.

וליד טאהא: בדיוק, כן.

אלון טל: אם כך אני לא צריך להתעקש על זה, אבל על החלק השני אני מבקש שכן נקיים על זה דיון קצר.

אלון טל: שמענו בדיון הקודם את זעקת היזמים, את הארגון שמייצג עשרות חברות שרוצות לפתח טכנולוגיות לאגרו וולטאי ולדעתי היכולת של ישראל היא לתת תרומה אמיתית במסגרת הטכנולוגיות, בעיקר בתחום החקלאי, אבל מה, הבירוקרטיה ובעיקר המגבלות על קבלת היתרים לפתח פיילוטים מונע מחברות שונות.

אלון טל: עכשיו, אם אדוני היושב ראש יסכים יש במסגרת הזו יזם שישמח מאוד להציג את זה.

וליד טאהא: אני חושב שמיצינו את הדיון, אנחנו בשלב של ההצבעות.

אלון טל: ההצעה שלי הייתה ששר האנרגיה, בהתייעצות עם שר החקלאות ופיתוח הכפר ושר האוצר, יקבע כללים לפעילות ייצור סולרי לפי סעיף זה בתקנות שיתפרסמו בתוך שישה חודשים ממועד תחילת החוק.

אלון טל: המטרה הייתה לאפשר לשר האנרגיה באמת לקחת אחריות על הפיתוח הטכנולוגי הזה ושהיא תוכל לקדם את זה ולא תהיה שבויה בידי מינהל התכנון שזה גוף מצוין, אבל יש לו הרבה מאוד תחומים אחרים שצריך לטפל בהם.

אלון טל: אני חושב שזה נכון וזה גם ממקד את החשיבות של האנרגיה האגרו וולטאי ולכן אני אבקש שהוועדה תשקול להוסיף את זה במסגרת 64(4).

אלון טל: זה מה שאני חשבתי.

וליד טאהא: אפרת.

אפרת ברנד: אני רק רוצה קודם להתייחס למיקום שחבר הכנסת טל הציע במסגרתו להוסיף.

אפרת ברנד: למעשה המיקום כרגע של התיקון, הנגזרת שלו היא שלא יצטרכו את אישור הוולקחש"פ, הוועדה לשמירה על קרקע חקלאית ושטחים פתוחים, לתכניות של מתקנים אגרו וולטאיים שמקודמים בקרקע חקלאית מוכרזת.

אפרת ברנד: לזה אנחנו לא יכולים להסכים.

אפרת ברנד: אני רוצה גם להסביר מדוע.

אפרת ברנד: הוולקחש"פ, כמו שהיא מכונה, היא ועדה ייעודית שהוקמה על ידי המחוקק כדי להבטיח שמירה על שטחים פתוחים ועל קרקע חקלאית, תוספת שהתווספה מאוחר יותר.

אפרת ברנד: הוועדה הזאת, גם ההרכב שלה וגם החשיבה שלה באמת נתונים לשמירה על השטחים הפתוחים.

אפרת ברנד: לוועדה הזאת לפי החוק יש סד זמנים מאוד ברור ומוגדר, 30 ימים שהיא מחויבת להגיד אם התכנית טעונה אישור.

אפרת ברנד: אם הוולקחש"פ לא נותנת החלטה התכנית ממשיכה לרוץ ואם היא קובעת שכן, יש לה 60 יום להחליט בתכנית.

אפרת ברנד: רק כדי לקבל אינדיקציה לגבי פעילות הוועדה אני יכולה להגיד שבעשרה החודשים האחרונים הגיעו 18 תכניות של מתקנים פוטו וולטאיים רגילים, לא אגרו וולטאיים, לוולקחש"פ, מתוכן רק תכנית אחת נדחתה על ידי הוולקחש"פ, כלומר אנחנו לא מזהים איזה שהוא חסם שהוועדה החשובה והמהותית הזאת גורמת בהקשרים של מתקנים פוטו וולטאיים.

אפרת ברנד: להיפך, היא רואה את המתקנים האלה כחשובים ביותר, רק שהיא נותנת את הדיוקים הנכונים.

אפרת ברנד: בסוף המתקנים האלה, לצד היותם חשובים, ואני חייבת לומר לחבר הכנסת טל שמינהל התכנון רואה בהם חשיבות עליונה, מינהל התכנון עושה צעדים מאוד מאוד משמעותיים כדי לקדם את תחום האנרגיה המתחדשת.

אפרת ברנד: כמו שאמרתי בדיון הקודם, אושרה תכנית ממש בהליך מהיר ביותר למתקנים פוטו וולטאיים, בהליך של היתר אושרו למעלה מ-80 תכניות שבהן הוטמעו מתקני אגירה, אפשרות להקים מתקני אגירה, ויחד עם זאת צריך תכנון, כלומר אנחנו לא רוצים לשפוך את התינוק עם המים ושבסוף ייצא שכרנו בהפסדנו וחשוב שלצד החשיבות של מתקנים תהיה שמירה על השטחים הפתוחים והדברים ייעשו באופן נכון.

אפרת ברנד: המתקנים האלה, בסוף יש להם חותם על הקרקע, והם, כמו שאמר גם אודי, משפיעים על החקלאות ולכן אין כמו ועדה כזאת שהתפקיד שלה לשמור על החקלאות כדי להבטיח שאם באמת יהיו תכניות מפורטות הם יעברו גם את מוסד התכנון הזה, שכמו שאמרתי, הוא לא מהווה חסם, הוא מטייב את התכנון של המתקנים האלה וייתנו אישור.

אפרת ברנד: לצד זה אני רוצה להגיד שבמסגרת חוק ההסדרים אנחנו מבקשים לתקן את החוק כך שמתקנים אגרו וולטאיים יוכלו להיות מאושרים במסגרת תכנית מתאר ארצית תקנונית.

אפרת ברנד: מתקנים את סעיף 145(ח), תכנית מתאר ארצית לא נדרשת לאישור הוולקחש"פ והסיבה לזה זה שהיא מתאשרת על ידי הממשלה, היא נדרשת קודם כל על ידי המועצה הארצית ובהמשך על ידי הממשלה, ולכן לא נדרש מוסד תכנון ארצי נוסף שיאשר אותה.

אפרת ברנד: לכן תמ"א כזאת, ושוב אני אומרת, אנחנו נקדם אותה בשיתוף מלא עם משרד האנרגיה ומשרד החקלאות, כבר התחילה חשיבה בנושא, לחלוטין זה לנגד עינינו, היא תקודם בהליך המהיר ביותר, התכנית עצמה לא תצטרך את אישור הוולקחש"פ והמועצה הארצית תקבע את כללי המשחק לגבי היתרים מכוחה.

אפרת ברנד: אני עוד לא יודעת להגיד מה היא תקבע, אבל התכנית עצמה לא תידרש לאישור הוולקחש"פ.

אפרת ברנד: לכן אני כן מבקשת מחבר הכנסת - - -

קריאה: אפשר להגיד שסטרטאפים לא יחכו שנתיים למינהל התכנון?

אפרת ברנד: מינהל התכנון לא מעכב שום תכנית.

אפרת ברנד: גם היום, גם לפני התמ"א הזאת שקובעת את כללי המשחק, יזמים יכולים לקדם תכניות.

אפרת ברנד: אני לא מכירה תכניות שמתעכבות - - -

קריאה: תכנית זה שנה וחצי.

אפרת ברנד: במדינת ישראל כך פועלים בהסדרת שימושים.

קריאה: את שולחת אותנו לחו"ל.

אפרת ברנד: גם הסדרת שימושים חשובים ביותר - - -

וליד טאהא: אני אסכם ככה, אז להצעה שלך, חבר הכנסת אלון טל, מינהל התכנון מתנגד, אבל מינהל התכנון מבין שהוא צריך לתרום את חלקו בקידום אנרגיות חלופיות בהמשך ואם אנחנו כחברי כנסת בהמשך נראה צורך להכניס תיקון לחוק שאנחנו הולכים להעביר בסוגיה זו שנראית לנו לא מתקדמת כמו שצריך אף אחד לא ימנע מאיתנו לעשות את זה.

שרון רופא אופיר: אולי אפשר, אדוני היושב ראש, כהצעת ייעול, גם לחוק זה וגם בכלל, מאחר שלא סתם אנחנו דנים כאן בחוקים, הרי אנחנו לא חותמות גומי שמקבלים את חוק ההסדרים - - -

וליד טאהא: נכון.

שרון רופא אופיר: זה מקובל על כולנו ואני מציעה שכהצעת ייעול החוקים שעברו כאן

שרון רופא אופיר: דרך הוועדה הזו יחזרו להידון לסקירה קצרה בעוד כחצי שנה, בעוד שנה, כדי שנראה מה התקדם, האם עמדתם במה שהתחייבתם.

וליד טאהא: אני אומר מעבר, אם לא רואים שהתקדם בשטח מה שכל אחד מאיתנו חושב שצריך שיקרה אפשר להביא הצעה לתיקון החוק.

שרון רופא אופיר: לחלוטין, אז אפשר להכניס לתוך סדר יומה של הוועדה בעוד שישה חודשים מהיום - - -

וליד טאהא: זה מאתגר את מינהל התכנון, אתם צריכים גם לתרום את חלקכם באמת בקידום אנרגיה חלופית, אין מה לעשות.

אלון טל: אני מקבל את הצעת היושב ראש, אני מבקש רק שזה יהיה לפרוטוקול שאנחנו נקיים במסגרת הדיון הזה איזה שהוא עדכון מבחינת אותן חברות טכנולוגיות שבאמת אנחנו מעוניינים שהן יפתחו, שבמסגרת הדיון נשמע אם אכן יש אוזן קשבת במינהל התכנון.

וליד טאהא: אז, מנהלת הוועדה, מזכירות הוועדה, באמת נקודה ראויה, לרשום שאנחנו נערוך מעקב אחרי התקדמות העניין הזה בעוד שישה חודשים.

שרון רופא אופיר: לא רק העניין הזה, בכלל, יש פה נושאים - - -

וליד טאהא: ואם נשתכנע, חבר הכנסת אלון טל, שלא התקדמו הרבה דברים אנחנו נעודד תיקון לחוק.

אלון טל: תודה רבה, אני מקבל את זה.

וליד טאהא: אתה מושך את ההסתייגות הראשונה?

אלון טל: משכתי את שתי ההסתייגויות, זה בסדר.

וליד טאהא: חבר הכנסת אלון משך את שתי ההסתייגויות.

וליד טאהא: מכאן אנחנו - - -

קריאה: אדוני, אפשר לבקש רק שישמעו חברת חדשנות כזו?

וליד טאהא: אדוני, אתה דיברת, אני לא מכיר אותך, לא הצגת את עצמך.

וליד טאהא: אנחנו מיצינו את הדיון, ההערות שלי אליהם ברורות מאוד, מאוד ברורות.

וליד טאהא: אני תומך בהסתייגות שלו עקרונית ואם באמת יתברר שלא מתקדמים הנושאים בהמשך אנחנו נגיש הצעה לתיקון החוק, אף אחד לא ימנע מאיתנו לעשות זאת.

וליד טאהא: זה קשור עכשיו בהתנהלות שלהם מול משרד האנרגיה.

וליד טאהא: לשלב הזה אני חושב שזה היה שלב טוב, להמשך נמשיך לעקוב.

וליד טאהא: אז ההסתייגויות שהיו לא התקבלו, חלק מהן נשמעו.

וליד טאהא: אני מעמיד להצעה את נוסח הסעיפים כפי שהוקראו בוועדה, כולל התיקונים שהוקראו.

וליד טאהא: מי בעד נוסח הסעיפים?

וליד טאהא: מי נגד?

וליד טאהא: אין אף אחד נגד, החוק עבר.

וליד טאהא: אושר.

וליד טאהא: תודה רבה לכולם.